אולטרה מרתון

אולטרה מרתון הוא כינוי כולל לריצות שאורכן עולה על זה של ריצת מרתון (42.195 ק"מ).

 סיווג 
קיימים שני סוגים עיקריים של אולטרה מרתון: מרוצים למרחקים קבועים, שבהם המנצח הוא מי שעבר את המרחק בזמן הקצר ביותר, ומרוצים שבהם זמן הריצה נקבע מראש – והמנצח הוא מי שעבר את המרחק הגדול ביותר במסגרת הזמן הנתון.

מרוצי האולטרה מרתון הנפוצים ביותר לפי מרחק הם 50 ק"מ, 100 ק"מ, 50 מייל (80.467 ק"מ) ו-100 מייל (כ-161 ק"מ). המרוץ ל-100 ק"מ הוא האולטרה מרתון הרשמי של World Athletics ונחשב לאליפות העולם הרשמית למרחק זה. קיימים גם מרוצים למרחקים נוספים, כולל אתגרי קצה של מאות קילומטרים.

במרוצים לפי זמן, הנפוצים ביותר הם מרוצים ל-6, 12 ו-24 שעות, וכן מרוצים מרובי ימים בני 48 שעות, 6 ימים ואף 10 ימים. באירועים אלה נמדד המרחק המרבי שעבר כל משתתף בפרק הזמן שנקבע מראש.

האגודה הבינלאומית לרצי אולטרה (IAU) מארגנת אליפויות עולם רשמיות למרחקים של 50 ק"מ, 100 ק"מ ו-24 שעות. בנוסף, ארגון הרצים העולמי GOMU (Global Organization of Multi-Day Ultramarathoners) מקיים אליפויות עולם בתחרויות של 48 שעות ו-6 ימים.

שיאים עולמיים בריצות אולטרה מאושרים על ידי גופים רשמיים כגון World Athletics, ה-IAU וה-GOMU, בהתאם לקריטריונים מחמירים הכוללים מדידות מדויקות, נוכחות שופטים מוסמכים ואימות תוצאות.

רוב מרוצי האולטרה מרתון אינם מתבצעים באופן רצוף על ידי הרצים, אלא כוללים הפסקות לצורך אכילה, התרעננות, החלפת בגדים ולעיתים גם שינה – תלוי בסוג המרוץ ובאסטרטגיה של המתחרים.

 בישראל 
ממוזער|150x150px|לוגו מרוץ הר לעמק
ממוזער|150x150px|מדליית הספרטתלון
בישראל קיימים ארבעה מרוצי אולטרה מרתון חשובים: "מרוץ שליחים הר לעמק" לאורך כ-230 ק"מ, מהרי הגליל העליון ועד לעמק יזרעאל. "מרוץ סובב עמק" הכולל מספר מרחקים, שהארוכים בהם 160 ו-200 ק"מ. "מרוץ תנ"ך תש"ח" (50 ו-100 ק"מ). "מרוץ ספרטניון" ובו 5 מקצים: מרתון וחצי (63.2925 ק"מ) וכן 4 מקצים המהווים את אליפות ישראל: 24 שעות; 12 שעות, 100 מייל ו-100 ק"מ. קיימים עוד מספר מרוצים משתנים.

שיאן ישראל למרחק רצוף הוא קובי אורן, פסיכולוג קליני ומאמן ריצה מטבעון, אשר רץ בריצה רציפה באולטרה מרתון "סובב עמק" 7 בשנת 2013 מרחק של 424 קילומטר. ליאור שיאון וזהר קנטור היו הראשונים שרצו את ישראל מדן ועד אילת.

בשנת 2025 השלים אלי חיות את אתגר האולטרה מרתון הארוך ביותר שבוצע ברציפות על ידי ישראלי, כאשר רץ במשך שבעה ימים ברצף למרחק של 500 קילומטרים במדבר סונורה שבאריזונה, במסגרת תחרות Arizona Monster 300 – מרוץ אולטרה ייחודי ללא שלבי מנוחה מוגדרים, בו המשתתפים נעים לאורך היממה וממעטים לישון. חיות הוא גם הישראלי הראשון שהשלים את המרוץ, ונחשב לאחד הבודדים בעולם שצלחו את האתגר הקיצוני הזה.
`

 בעולם 

 הספרטתלון 
תחרות הספרטתלון מתקיימת בסוף השבוע האחרון של ספטמבר, ביוון. הרצים נדרשים לגמוא את המרחק, בזמן של פחות מ-36 שעות. זהו מסלול שאורכו 246 קילומטרים, אשר לפי התיעוד של הרודוטוס עבר השליח פידיפידס מאתונה לספרטה, כאשר נשלח לקרוא לספרטנים לעזרה עבור אתונה נגד הפרסים. לאורך המסלול פזורות עשרות תחנות בקרה עם זמני חיתוך מחמירים, שנועדו לוודא כי הרצים עומדים בקצב הנדרש להשלמת המרוץ בזמן. הספרטתלון נחשב לאחת מתחרויות האולטרה מרתון הקשות בעולם, בשל השילוב בין המרחק הארוך, הדרישה לעמידה בזמנים קפדניים ותוואי המסלול הכולל טיפוס הררי.

הכניסה לתחרות הספרטתלון מותנית בעמידה בקריטריוני סף, המאפשרים רישום להגרלה או קבלה אוטומטית למשתתפים שעמדו ביעדים גבוהים במיוחד. הקריטריונים העדכניים לשנת 2025 הם:

 מרוץ של 100 מייל (160.934 ק"מ):
 - קריטריון בסיסי: עד 21:00 שעות לגברים, 22:00 שעות לנשים
 - קריטריון ודאי (פטור מהגרלה): עד 15:45 שעות לגברים, 16:30 שעות לנשים

 מרוץ של 24 שעות:
 - קריטריון בסיסי: לפחות 180 ק"מ לגברים, 170 ק"מ לנשים
 - קריטריון ודאי: לפחות 225 ק"מ לגברים, 212.5 ק"מ לנשים

 מרוץ של 12 שעות:
 - קריטריון בסיסי: לפחות 120 ק"מ לגברים, 110 ק"מ לנשים
 - קריטריון ודאי: לפחות 150 ק"מ לגברים, 137.5 ק"מ לנשים

מי שעומד בקריטריון הבסיסי רשאי להירשם להגרלת הכניסה לתחרות, בעוד שעמידה בקריטריון הוודאי מעניקה כרטיס השתתפות אוטומטי. הקריטריונים קבועים לפי תקנות IAU והוועדה המארגנת של הספרטתלון.

גלעד קראוז, עורך דין במקצועו, היה הישראלי הראשון שסיים את תחרות הספרטתלון, בשנת 2012.

 בבריטניה 
מונטיין ספיין רייס נחשב למירוץ המאתגר ביותר בבריטניה. מדובר במרתון הרים חורפי בן 430 ק"מ בין פיק דיסטריקט בצפון אנגליה ליישוב קירק יטהום שבשטח סקוטלנד - מסלול הכולל 13 אלף מטר של טיפוס. למשתתפים ניתן שבוע להשלימו. בינואר 2019, ג'זמין פאריס  השלימה אותו ב-83 שעות ו-12 דקות וכך קבעה שיא מסלול הן לנשים והן לגברים.

 ראו גם 

 ריצה רב יומית

קישורים חיצוניים

 אתר מרחקים - קהילת האולטרה מרתון בישראל



הערות שוליים

קטגוריה:ערכים שבהם תבנית בריטניקה אינה מתאימה
קטגוריה:אתלטיקה: ריצות